12.6.2023
DA
Den Europæiske Unions Tidende
C 204/5
I henhold til den foreslåede ramme kan kollegiets udtalelser ud over at være enig eller uenig i visse tilsynsafgørelser også indeholde betingelser og henstillinger, som kollegiet anser for nødvendige for at afhjælpe eventuelle mangler i CCP'ens risikostyring (7).
ECB glæder sig over forordningsforslaget, idet det giver kollegiemedlemmerne mulighed for at præcisere de overvejelser, der ligger til grund for deres stemmer, og gøre opmærksom på resterende betænkeligheder.
For yderligere at styrke afstemningsprocessen bør kollegiemedlemmerne også tilskyndes til at give en begrundelse, når de afgiver deres stemmer i kollegiets udtalelsesproces, således at CCP'ens kompetente myndighed i højere grad kan drage fordel af kollegiemedlemmernes forskellige perspektiver i kollegiets udtalelse.
Endelig støtter ECB den foreslåede forpligtelse for CCP'ens kompetente myndighed til at give en begrundelse og i sin afgørelse fuldt ud forklare eventuelle væsentlige afvigelser fra kollegiets udtalelse (8).
ECB mener, at disse foreslåede foranstaltninger løbende vil styrke kollegiets inddragelse og bidrage til at sikre, at tilsynet med CCP’er understøtter et effektivt samarbejde med og drager fordel af alle relevante myndigheders perspektiver.
ECB støtter bestemmelsen i forordningsforslaget om, at kollegiemedlemmerne skal give mere input til gennemførelsen af den årlige revisionsproces, og foreslår, at et sådant input ikke begrænses til blot at fastlægge hyppigheden og omfanget af den årlige revision, men også bør omhandle det faktiske tilsynsmæssige fokus for den pågældende revision.
1.1.2 Samarbejde i fælles tilsynshold (JST’er)
ECB støtter fuldt ud den hensigt, der ligger til grund for forslaget om at indføre fælles tilsynshold i tilsynet med CCP'er, der er meddelt tilladelse i EU.
Øget inddragelse af kollegiemedlemmerne i processen med løbende tilsyn, navnlig med hensyn til gennemgangen af anvendelsen af ikke-indsigelsesprocedurer, kontroller på stedet og i forbindelse med den årlige revisionsproces, er et skridt i retning af at styrke tilsynet på EU-plan.
Det vil hjælpe kollegiemedlemmerne med at opnå en mere omfattende fælles forståelse af centrale udviklinger, der påvirker CCP'ers risici og risikostyring, og dermed øge effektiviteten af dialogen mellem CCP'ernes kompetente myndigheder og kollegiemedlemmer på tværs af Unionen.
Det vil også gøre det muligt at samle ressourcerne hos CCP'ernes kompetente myndigheder og kollegier, hvilket yderligere vil bidrage til omkostningseffektiviteten af EU's tilsyn med CCP’er til gavn for både de kompetente nationale myndigheder og kollegiemedlemmerne.
ECB finder det imidlertid ikke nødvendigt at oprette et nyt tilsynsorgan til dette formål, da dette kan føre til større institutionel kompleksitet.
For at sikre proportionalitet foreslår ECB at basere sig på det eksisterende samarbejde inden for kollegiets rammer.
I den forbindelse foreslår ECB, at JST'ernes foreslåede opgaver tildeles kollegiet som fælles tilsynsaktiviteter med deltagelse af kollegiemedlemmer på frivillig basis i overensstemmelse med princippet »uden tvang og uden forbud«.
Hvis ingen kollegiemedlemmer frivilligt deltager i en fælles tilsynsaktivitet sammen med den kompetente myndighed, medfører det, at den kompetente myndighed påtager sig denne opgave alene.
Med henblik på at integrere de fælles tilsynsaktiviteter i de eksisterende kollegieprocesser foreslår ECB, at der tilføjes et yderligere element til rapporten fra CCP’ernes kompetente myndigheder om den årlige revisionsproces (9), nemlig en plan for fælles tilsynsaktiviteter i den kommende årlige revisionsperiode.
Ud over JST'ernes opgaver i henhold til forordningsforslaget foreslår ECB også fælles tilsynsaktiviteter hvad angår at give input til ikke-indsigelsesproceduren i forbindelse med godkendelsen af ændringer i CCP'ens marginmodeller samt gennemførelsen af den årlige revision og evaluering, der foretages af EU-CCP'ens kompetente myndighed (10).
Fælles tilsynsaktiviteter bør også omfatte eventuelle skrivebordsaktiviteter som et yderligere værktøj til samarbejds­ vurderinger af CCP'ens risici og risikostyringsprocedurer.
For at gøre det muligt for alle myndigheder, herunder kollegiet, at deltage effektivt i ikke-indsigelsesprocedurer foreslår ECB at udvide den respektive tidsplan for vurderingen (jf. afsnit 3.2 nedenfor).
(7) (8) (9) (10)
Jf. forordningsforslagets artikel 1, nr.
12), hvorved der indsættes en ny artikel 17b, stk.
2, litra c), i EMIR.
Jf. forordningsforslagets artikel 1, nr.
12), hvorved der indsættes en ny artikel 17b, stk.
3, i EMIR.
Jf. forordningsforslagets artikel 1, nr. 16).
Jf. forordningsforslagets artikel 1, nr.
16), som ændrer artikel 21 i EMIR.